ORDE do 22 de xaneiro de 2008 pola que se publica a modificación dos estatutos da mancomunidade turística dos municipios do Carballiño, Ribadavia, Boborás e Leiro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/01/2008

A finais do ano 2000 constituíuse a mancomunidade turística dos municipios do Carballiño, Ribadavia, Boborás e Leiro coa finalidade de xestionar o Plan de dinamización turística destes catro concellos, tal e como establece o artigo 3.1º a) dos seus estatutos, se ben se sinalaba na letra b) deste mesmo artigo que tamén sería finalidade da mancomunidade calquera outro que no futuro se lle poida asignar, logo da modificación dos seus estatutos polo procedemento establecido nos artigos 143 da Lei 5/1997, do 22 de xullo, de Administración local de Galicia, e 18 destes estatutos.
Finalizada a xestión do Plan de dinamización turística, que supuxo a definición dun produto turístico moi atractivo, situándose como primeira referencia en canto a destinos de turismo interior, con potencialidades moi amplas de crecemento, tal e como se sinala no plan director de actuación turística da mancomunidade, vese necesario que a mancomunidade siga existindo para a posta en valor e desenvolvemento dos recursos turísticos dos catro concellos mancomunados.
O procedemento de modificación das mancomunidades está regulado no artigo 143 da Lei 5/1997, do 22 de xullo, de Administración local de Galicia. En cumprimento do disposto no citado precepto, o presidente da mancomunidade turística dos municipios do Carballiño, Ribadavia, Boborás e Leiro remitiulle á Consellería de Presidencia, Administracións Públicas e Xustiza a documentación relativa á súa modificación.
Examinada a documentación, considérase que a tramitación da modificación estatuaria seguiu o procedemento legalmente previsto para tal fin.
En síntese, para a adopción do acordo de modificación desta mancomunidade observouse a seguinte tramitación:
-O Pleno da mancomunidade acorda iniciar o procedemento de modificación dos seus estatutos, en sesión extraordinaria de data 8 de febreiro de 2007.
-O referido acordo someteuse a información pública durante o prazo dun mes, mediante edicto publicado no BOP de Ourense nº 48, do 28 de febreiro de 2007, e simultaneamente remitiúselles á Deputación Provincial de Ourense e á Consellería de Presidencia, Administracións Públicas e Xustiza, para o seu informe durante o prazo dun mes.
-O Pleno de cada unha das entidades locais integrantes da mancomunidade aprobaron a modificación dos estatutos da mancomunidade turística dos municipios do Carballiño, Ribadavia, Boborás e Leiro.
-O presidente da mancomunidade remitiulle á Consellería de Presidencia, Administracións Públicas e Xustiza unha copia certificada dos acordos de modificación dos estatutos da devandita mancomunidade.
En atención ao exposto e de conformidade co disposto no artigo 143.1º d) da Lei 5/1997, do 22 de xullo, de Administración local de Galicia e demais normativa de aplicación,
DISPOÑO:
Artigo único.-Publicar a modificación dos artigos 3 e 17 dos estatutos da mancomunidade turística dos municipios do Carballiño, Ribadavia, Boborás e Leiro, sendo o texto deste o que se recolle no anexo desta orde.
Santiago de Compostela, 22 de xaneiro de 2008.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Modificación dos estatutos da mancomunidade turística dos municipios do Carballiño, Ribadavia, Boborás e Leiro.
Artigo 3º.-Dos fins da mancomunidade.
1. Os fins da mancomunidade, no seu ámbito territorial, serán:
a) A xestión do Plan de dinamización turística dos concellos do Carballiño, Ribadavia, Boborás e Leiro.
b) A posta en valor e desenvolvemento dos recursos turísticos existentes nos catro concellos mancomunados.
c) Calquera outro que no futuro se lle poida asignar, logo da modificación dos seus estatutos polo procedemento establecido nos artigos 143 da Lei 5/1997, de Administración local de Galicia, e 18 destes estatutos.
Artigo 17º.-Da duración.
A mancomunidade terá a duración necesaria para a posta en valor dos recursos turísticos existentes nos catro concellos mancomunados.